《莲花篇》
清代·周馨桂

莲花何灼灼，灼灼花莫比。淤泥中濯濯，濯濯出清水。

把酒对莲花，莲花笑欲语。生憎荡舟人，允矣吾与汝。

觅句对莲花，莲花宛可则。不见太白诗，天然去雕饰。

每当初日际，起我先公思。先公爱莲花，高怀契清姿。

清姿与高怀，千秋常若斯。

作者简介：字小山，诸生。顾山人。生于道光六年。深于经学，诗学三唐，擅书艺，工诗词。著有养斋诗文集五卷。邑志传儒林。